《湘月 送朱石禅归长沙》
清代·孙鼎臣

岳云如画，记苍莨谷里，曾种丛竹。老鹤归来，那见我两鬓丝丝新绿。

杜若寒沙，蘼芜晓露，梦断平汀曲。数重山色，几回写入横幅。

输与一叶归舟，湘湾卅六，漾文波如毂。雪底孤篷，可记得、前夜同烧银烛？

酒渍青衫，歌翻绛树，别恨连番触。梅花无语，满林静缀寒玉。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。